תומאס ברודי-סאנגסטר

תומאס ברודי-סאנגסטר (באנגלית: Thomas Brodie-Sangster; נולד ב-16 במאי 1990) הוא שחקן אנגלי. מוכר בין היתר ממשחקו בסדרה "משחקי הכס" ובסדרה "גמביט המלכה", וכן ממשחקו בסרטים: "אהבה זה כל הסיפור", "נני מקפי", "הלגיון האחרון" ו"הרץ במבוך". הוא גם דיבב את קולו של פרב פלטשר בסדרת האנימציה "פיניאס ופרב". ברודי-סאנגסטר נולד ב-16 במאי 1990 בסאת'ק (אנ') שבמרכז לונדון. יש לו אחות, אווה, והוא הבן של השחקנים אנסטסיה (טאשה) ומארק ארנסט ברודי-סאנגסטר. משפחתו של אביו של ברודי-סנגסטר הם במקור מהעיירה בנצ'ורי (אנ') שבסקוטלנד. אביו, מוזיקאי במקצועו, כיכב בעיבוד המוזיקלי של "מלך האריות" בגרמניה. מהצד של אמו הוא בן דוד שני של השחקן יו גרנט, לצידו שיחק בסרט "אהבה זה כל הסיפור" (סבתא רבתא שלו וסבתו של גרנט היו אחיות). סבא רבא שלו היה הסופר אנתוני ברטרם. ברודי-סאנגסטר מנגן בגיטרה ובבס ולמד לנגן בגיטרה לשמאליים כאשר גילם את פול מקרטני בסרט "נער משום מקום". תפקידו הראשון היה בסרט הטלוויזיה "תחנת ג'ים" בשנת 2001. בהמשך אותה שנה הוא גם שיחק בסרט הטלוויזיה "נס הכרטיסים". בשנת 2002 שיחק בסרט הטלוויזיה "הילדה של בובי" וכן בסרט הקצר "גברת מיטלמאהיר". בשנת 2003 שיחק בסרט "אהבה זה כל הסיפור" בתור סאם והיה מועמד לפרס האמן הצעיר, פרס אגודת מבקרי הקולנוע בפיניקס ופרס סטלייט. באותה שנה הוא גם שיחק בסרט הדרמה "היטלר: עלייתו של הרשע" הקשור למלחמת העולם השנייה, בתפקיד היטלר הצעיר, וזכה בפרס נימפת הזהב בפסטיבל הטלוויזיוני ה-43 במונטה קרלו על תפקידו בסרט "הופקד". בשנת 2005 הוא שיחק בסרט "נני מקפי" בתור סיימון בראון, הבן הבכור במשפחה. על תפקידו בסרט היה מועמד לפרס אמן צעיר בקטגוריות הרכבת השחקנים הצעירים הטוב ביותר והשחקן הראשי הצעיר הטוב ביותר. ב-2007 הופיע בתפקיד אורח לשני פרקים בסדרת הטלוויזיה "דוקטור הו" וכן שיחק בתפקיד רומולוס אוגוסטולוס בסרט "הלגיון האחרון" והיה מועמד לפרס אמן צעיר בפעם הרביעית בקטגוריית השחקן הראשי הצעיר הטוב ביותר בסרט בינלאומי באורך מלא. בין השנים 2007 ו-2015 דיבב את פרב פלטשר בסדרת האנימציה "פיניאס ופרב". הסדרה כללה 4 עונות, סרט וסדרת בת בשם "פיניאס ופרב מארחים". מאחר שהסדרה הופקה בארצות הברית כל קטעי הדיבוב של ברודי-סאנגסטר הוקלטו טלפונית או באולפנים באנגליה. לפי יוצרי הסדרה, הוא המדובב היחיד שלא פגש את צוות המדובבים. בשנת 2009 גילם את דמותו של פול מקרטני בסרט "נער משום מקום" המספר על נעוריו של ג'ון לנון. בין השנים 2013–2014 גילם את דמותו של ג'וג'ן ריד, בעונות השלישית והרביעית של הסדרה "משחקי הכס". ב-2014 גילם את דמותו של ניוט בסרט "הרץ במבוך". על משחקו בסרט היה מועמד לפרסי בחירת הנוער. ב-2015 שיחק בסדרת הדרמה "וולף הול" בתפקיד ראלף סאדלר. בספטמבר אותה שנה שב לגלם את דמותו של ניוט בסרט ההמשך ל"הרץ במבוך": "הרץ במבוך: מבחני הכווייה" וזכה בפרסי בחירת הנוער בקטגוריית הסרט הנבחר, לצד דילן או'בריאן. ב-25 בינואר 2018 יצא הסרט השלישי בסדרת הסרטים - "הרץ במבוך: תרופת המוות" שגם בו הוא לקח חלק. בשנת 2020, שיחק במיני סדרה של נטפליקס, "גמביט המלכה", בתור שחקן השחמט בני ווטס. בשנת 2022 שיחק במיני סדרה ביוגרפית "פיסטול" בתפקיד מלקולם מקלארן. בשנת 2006 הקים ברודי-סאנגסטר את חברת "סרטי ברודי" (Brodie Films), יחד עם אימו, טאשה ברטרם, "כדי ליצור הזדמנויות בתעשיית הקולנוע עבור כישרון בריטי חדש; סופרים חדשניים, שחקנים ובמאים". החברה התפרקה במאי 2013. בינואר 2010 הצטרף ברודי-סאנגסטר ללהקה "ווינט", בה אימו שרה, בתור נגן הבס. ביולי 2022 פורסם כי ברודי-סאנגסטר נמצא בזוגיות עם השחקנית טאלולה ריילי (אנ'), לאחר שהשניים הכירו כשעבדו יחד על הסדרה "פיסטול". ביולי 2023 פורסם כי השניים התארסו. השניים התחתנו ב-22 ביוני 2024 בהרטפורדשייר. מדיה וקבצים בנושא תומאס ברודי-סאנגסטר בוויקישיתוף תומאס ברודי-סאנגסטר, ברשת החברתית אקס (טוויטר) תומאס ברודי-סאנגסטר, ברשת החברתית אינסטגרם תומאס ברודי-סאנגסטר, במסד הנתונים הקולנועיים IMDb (באנגלית) תומאס ברודי-סאנגסטר, באתר AllMovie (באנגלית) תומאס ברודי-סאנגסטר, באתר Rotten Tomatoes (באנגלית) תומאס ברודי-סאנגסטר, במסד הנתונים הקולנועיים KinoPoisk (ברוסית) כתבה באתר קולטבוקס (באנגלית) Winnet - האתר הרשמי winnet - דף הפייסבוק של הלהקה קייטלין הואמאני, Thomas Brodie-Sangster and Talulah Riley Are Engaged: 'Love Is All Around', באתר פיפל, 27 ביולי 2023 אלי מיור, ‘Love Actually’ star Thomas Brodie-Sangster, 34, marries actor Talulah Riley in romantic ceremony, באתר אינדפנדנט, 24 ביוני 2024